पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़. पंजाब की उन ग्राम पंचायतों के लिए अच्छी खबर है, जो अपने गांवों में खुलने वाले शराब ठेकों का विरोध कर रही हैं। राज्य सरकार ऐसे गांवों में स्थायी तौर पर शराब के ठेके न खोलने का फैसला लेने जा रही है। जल्द ही ऐसी नीति बनाई जाएगी जिसमें ठेकों की नीलामी के दौरान ऐसे गांवों का नाम पक्के तौर पर काट दिया जाएगा। उपमुख्यमंत्री सुखबीर सिंह बादल ने एक उच्चस्तरीय बैठक में इस फैसले पर मुहर लगा दी है।
१२५ ग्राम पंचायतों ने जताया विरोध: राज्य में करीब 125 पंचायतों ने सरकार को ज्ञापन देकर गांवों में ठेके खोलने का विरोध जताया था। इसमें प्रमुख रूप से महिलाओं ने ठेकों का सख्त विरोध किया।
पंचायत को लिखकर देना होता है कि गांव में ठेका न खोला जाए। गांवों में लोगों की आर्थिक स्थिति खराब होती है। ऐसे में गांव में ही ठेके खुलने के कारण लोग अधिकतर पैसा शराब में ही उड़ा देते हैं। साथ ही झगड़े होते हैं। इससे कई
परिवारों के टूटने तक की नौबत आ जाती है। पंजाब में हाल ही में एक शराबी ने अपने ही बच्चों को जला दिया था। युवा पीढ़ी नशों से दूर रहे इसलिए गांववासी ठेकों का विरोध करते हैं।
चुनाव में बन सकता है मुद्दा
पंजाब व हरियाणा हाईकार्ट ने बेशक अभी राज्य में पंचायत चुनाव पर रोक लगा रखी है, लेकिन विभिन्न राजनीतिक दल और ग्राम पंचायतें अंदरूनी रूप से चुनाव की तैयारियों में जुटी हैं। सभी ने शराब के ठेके के विरोध को चुनाव में मुद्दा बनाने का फैसला किया है। इसे विभिन्न दल भुनाने की कोशिश करेंगे।
वामपंथी भी फैसले के समर्थन में
राज्य के वामपंथी दल भी गांवों में शराब के ठेके न खोलने जाने के सरकार के निर्णय से सहमत हैं। वामपंथी नेता रघुनाथ सिंह ने कहा, सरकार का यह विचार सराहनीय है। इससे जहां युवा नशे से बचेंगे वहीं टूटते परिवार भी बने रह सकेंगे।
जल्द आएगी नीति
जिन ग्राम पंचायतों में शराब के ठेकों का विरोध हो रहा है, उनकी मांगों को देखते हुए सरकार ऐसे गांवों में पक्के तौर पर ठेके न खोलने पर विचार कर रही है। जल्द इसके लिए नीति तैयार की जाएगी और जनता की मांग अनुसार सभी तथ्यों को इसी नीति के अंतर्गत रखा जाएगा।
-सुखबीर बादल, उपमुख्यमंत्री
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn